|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |  |
| --- | --- | --- |
| **2024.gada 27.jūnijā** | **Nr. GND/2024/371** | **Nr. GND/2023/965** |
|  | **(protokols Nr. 14; 71.p.)** | **(protokols Nr.15; 91.p)** |

**Par prioritāro aizņēmumu investīciju projektam “Gulbīšu parka atjaunošana Gulbenē - 1.kārta” ārpus projekta izmaksu finansēšanai**

Investīciju projekts “Gulbīšu parka atjaunošana Gulbenē - 1.kārta” atbilst Gulbenes novada pašvaldības attīstības programmas 2018.-2024.gadam investīciju plāna 2022.-2024.gadam Ilgtermiņa prioritātes IP2. Ilgtspējīga ekonomika un uzņēmējdarbību atbalstoša vide (RVE) projektam Nr.98.

Projekta mērķis ir atjaunot Gulbīšu parku, tā labiekārtojumu, lai nodrošinātu parku kā vidi atpūtai, rekreācijai un pilsētas dzīves stilam, kā arī veikt ieguldījumus pašvaldības infrastruktūrā atbilstoši pašvaldības attīstības programmā noteiktajām prioritātēm.

2021.gada 24.maijā Gulbenes novada pašvaldība ir noslēgusi iepirkuma līgumu Nr. GNP 2021/32 ar SIA “DJA” par būvprojekta izstrādi ar līgumcenu 63 924,30 EUR ar pievienotās vērtības nodokli (turpmāk – PVN) un autoruzraudzību par līgumcenu 4 537,50 EUR ar PVN Gulbīšu parka atjaunošanai Rīgas ielā 46B, Gulbenē.

2023.gada 20.septembrī Gulbenes novada pašvaldības Iepirkumu komisija par atklāta konkursa Nr. GNP 2023/57/ERAF „Gulbīšu parka atjaunošana Rīgas ielā 46B, Gulbenē, I kārta” uzvarētāju noteica SIA “ĢL Konsultants”, līgumcena 1 545 170,00 EUR ar PVN.

2023.gada 25.septembrī Gulbenes novada pašvaldība noslēdza iepirkuma līgumu Nr. GNP 2023/41 ar SIA “Sistēmeksperts” par būvuzraudzību, līgumcena 9 583,20 EUR ar PVN.

Projekta “Gulbīšu parka atjaunošana Gulbenē - 1.kārta” ārpus projekta izmaksas sastāda 377 731,58 EUR ar PVN.

Projekta “Gulbīšu parka atjaunošana Gulbenē - 1.kārta” kopējās izmaksas sastāda 1 623 215,00 EUR ar PVN.

Lai efektivizētu 2024.gada pašvaldības budžeta līdzekļu izlietojumu, Gulbenes novada Centrālās pārvaldes Finanšu nodaļa konstatē, ka investīciju projekta “Gulbīšu parka atjaunošana Gulbenē - 1.kārta” ārpus projekta izmaksu finansēšanai nepieciešams ņemt prioritāro aizņēmumu **321 071,84 EUR** (*trīs simti divdesmit viens tūkstotis septiņdesmit viens euro un 84 centi)* apmērā Valsts kasē.

Projektu paredzēts īstenot līdz 2024.gada 31.decembrim.

Gulbenes novada pašvaldība valsts budžeta aizņēmumu projektam “Gulbīšu parka atjaunošana Gulbenē – 1.kārta” apgūs 2024.gadā.

Projekts atbilst likuma “Par valsts budžetu 2024.gadam un budžeta ietvaru 2024., 2025. un 2026.gadam” 36.panta otrās daļas 8.punktā noteiktajiem kritērijiem par iespēju saņemt valsts budžeta aizdevumus katras pašvaldības ne vairāk kā četriem noteiktiem prioritāriem investīciju projektiem ar kopējo aizņēmuma summu 1 500 000,00 EUR apmērā, ja pašvaldības budžeta ikgadējais līdzfinansējums, sākot ar 2024.gadu, nav mazāks par 15 procentiem un ikgadējais aizņēmuma apmērs nav lielāks par 85 procentiem no pašvaldības kopējām projekta izmaksām attiecīgajā gadā. Ņemot vērā iepriekš minēto, 2024.gadā prioritārā investīciju projekta “Gulbīšu parka atjaunošana Gulbenē – 1.kārta” pašvaldības budžeta līdzfinansējuma 15 procentus veido **56 659,74 EUR** *(piecdesmit seši tūkstoši seši simti piecdesmit deviņi euro un 74 centi)*.

Pašvaldības tiesības ņemt aizņēmumu nosaka likuma “Par pašvaldību budžetiem” 22.panta pirmā daļa, kas nosaka, ka pašvaldība, pamatojoties uz domes lēmumu, var ņemt īstermiņa un ilgtermiņa aizņēmums un uzņemties ilgtermiņa saistības. Pašvaldības domes lēmumā, ar kuru pašvaldība uzņemas ilgtermiņa saistības, paredzami arī šādu saistību izpildes finansējuma avoti. Ilgtermiņa aizņēmumi šā likuma izpratnē ir aizņēmumi, kuru atmaksas periods pārsniedz viena saimnieciskā gada ietvarus.

Pamatojoties uz „Likuma par budžeta un finanšu vadību” 41.panta piekto daļu, kas nosaka pašvaldībai ir tiesības ņemt aizņēmumus un sniegt galvojumus tikai gadskārtējā valsts budžeta likumā paredzētajos kopējo pieļaujamo palielinājuma apjomos, likuma „Par pašvaldību budžetiem” 22.pantu, kas paredz pašvaldības tiesības ņemt aizņēmumus, 22.1 pantu, kas nosaka, ka pašvaldības ņem aizņēmumus, noslēdzot aizņēmuma līgumu ar Valsts kasi, ievērojot Ministru kabineta 2019.gada 10.decembra noteikumus Nr.590 „Noteikumi par pašvaldību aizņēmumiem un galvojumiem”, kas nosaka kārtību, kādā pašvaldības var ņemt aizņēmumus, Pašvaldību likuma 10.panta pirmās daļas 21.punktu, kurš nosaka, ka tikai domes kompetencē ir pieņemt lēmumus citos ārējos normatīvajos aktos paredzētajos gadījumos un, ņemot vērā, ka pašvaldībai nepieciešams finansējums investīciju projekta “Gulbīšu parka atjaunošana Gulbenē – 1.kārta”īstenošanas ietvaros paredzēto ārpus projekta izmaksu finansēšanai, atklāti balsojot: ar 10 balsīm "Par" (Ainārs Brezinskis, Aivars Circens, Atis Jencītis, Daumants Dreiškens, Guna Pūcīte, Guna Švika, Gunārs Ciglis, Ivars Kupčs, Normunds Audzišs, Normunds Mazūrs), "Pret" – 1 (Intars Liepiņš), "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. 2024.gada prioritārā investīciju projekta “Gulbīšu parka atjaunošana Gulbenē - 1.kārta” īstenošanai, kas atbilst pašvaldības apstiprinātajai attīstības programmai “Gulbenes novada attīstības programma 2018. – 2024.gadam” un nodrošina lietderīgu investīciju īstenošanu pašvaldības autonomās funkcijas, gādāt par pašvaldības administratīvās teritorijas labiekārtošanu un publiskai lietošanai paredzēto teritoriju apgaismošanu, parku, skvēru un zaļo zonu ierīkošanu, izpildei:

1.1. ņemt ilgtermiņa aizņēmumu **321 071,84 EUR** (*trīs simti divdesmit viens tūkstotis septiņdesmit viens euro un 84 centi)* apmērā no Valsts kases ar tās noteikto procentu likmi uz 30 gadiem ar atlikto pamatsummas maksājumu līdz 2025.gada jūnijam. Aizņēmuma atmaksu garantēt ar Gulbenes novada pašvaldības budžetu. Aizņēmumu izņemt 2024.gadā.

1.2. paredzēt pašvaldības 2024.gada budžetā nepieciešamo līdzfinansējumu līdz **56 659,74 EUR** *(piecdesmit seši tūkstoši seši simti piecdesmit deviņi euro un 74 centi).*

2. UZDOT Gulbenes novada Centrālās pārvaldes Finanšu nodaļas finanšu ekonomistei A. Zagorskai nodrošināt dokumentu sagatavošanu un iesniegšanu Finanšu ministrijas Pašvaldību aizņēmumu un galvojumu kontroles un pārraudzības padomei.

3. PILNVAROT Gulbenes novada pašvaldības domes priekšsēdētāju parakstīt aizdevuma līgumu.

Gulbenes novada pašvaldības domes

priekšsēdētāja vietniece G.Švika